《示儿》
宋代·洪钺

豫章实佳木，寻丈早异众。
匠石虽未顾，终解作梁栋。
社栋大蔽牛，不资世所用。
弃置成散材，岁久即空洞。
诚由天所产，亦在德者种。
吾儿豫章流，丱角不好弄。
经训虽未通，数过辄成诵。
只今十五六，举止颇持重。
仰赖师友功，缀缉成赋颂。
积丝未盈尺，粗喜入机综。
胡为不自量，将使应乡贡。
文场倍千数，作者岂倖中。
而子於其间，燕雀杂鸾凤。
铅刀未易割，庶可供一共。
造物果何如，往往形吉梦，
天其助我心，勿使汝放纵。
业贵精于勤，耐取晓窗冻。
文章实公器，妙语世人共。
岁朝此诗，洗棧揭春瓮。
吾家有阴德，行矣光炎宋。

作者简介：洪钺（一一五九～？）（生年据《平斋文集》卷八《老人生朝为寿》“丙申儿遇丙申岁，己卯爷逢己卯辰”推算），号谷隐，于潜（今属浙江）人。咨夔父。以子贵赠少师（《式古堂书画汇考》卷一五《洪舜俞道场诗并札卷》引元至正钱惟善跋）。事见《咸淳临安志》卷六七《洪咨夔传》。今录诗二首。